Aslan Abašidze
Aslan Abašidze (gruusia keeles ასლან აბაშიძე; sündinud 20. juulil 1938 Bathumis) on endine Adžaaria autonoomse vabariigi pea. Abašidze on pärit tuntud gruusia (adžaari) Abašidze vürstisuguvõsast. Tema vanaisa Memed Abašidze oli tuntud kirjanik, Gruusia Demokraatliku Vabariigi parlamendi liige 1918–1921. Memed Abašidze lasti Jossif Stalini käsul 1937 maha. Aslan Abašidze isa saadeti 10 aastaks Gulagi, kuid jäi ellu. Aslan Abašidze lõpetas 1957 Bathumi 2. keskkooli ja 1962 Bathumi Riikliku Pedagoogilise Instituudi vene keele ja kirjanduse ning inglise keele alal. 1984 lõpetas ta Thbilisi Riiklikus Ülikoolis rahvamajanduse planeerimise osakonna. Pärast Adžaaria presidendi kohalt tagasi astumist on Abašidze elanud Moskvas.